Ombudsman bevestig NGV kan nie ingestel word nieArgieffoto (Foto: DarkoStojanovic/Pixabay) Prof. Malegapuru Makgoba, die gesondheidsombudsman, het Woensdag aan die parlement bevestig dat die departement van gesondheid nie in staat sal wees om Nasionale Gesondheidsversekering (NGV) in werking te stel nie. “Die DA het verskeie bekommernisse geopper oor die NGV-wetsontwerp wat skynbaar op dowe ore geval het,” sê Michele Clarke, die DA se skaduminister van gesondheid. “Hopelik het die ANC geluister na die gesondheidsombudsman se voorlegging oor hul 2021/22-jaarverslag aan die parlementêre komitee oor gesondheid. Hulle het tot dusver alle waarskuwings van die DA en gesondheidsorgkenners hardkoppig geïgnoreer.” Clarke sê Makgoba het die realiteit van sistemiese wanbestuur, verswakte infrastruktuur en chroniese personeeltekorte blootgelê toe hy aan die parlement gesê het: “Soos wat dinge vandag staan, kan ons nie met die NGV voortgaan nie met die vlak van inspeksies en sertifisering wat ons tot dusver gedoen het. Ek vermoed meeste hospitale sal nie aan die hoë standaarde voldoen wat die NGV vereis nie.” Volgens Clark was die Wes-Kaap die uitsondering op die reël. “Die kantoor vir die nakoming van gesondheidstandaarde (OHSC), waar die gesondheidsombudsman geleë is, sal ŉ noodsaaklike rol speel om inspeksies te hou by gesondheidsorgfasiliteite en dit te sertifiseer. Hul jaarverslae het personeeltekorte as ŉ gebrek aangedui.” Siphiwe Mndaweni, uitvoerende hoof van die OHSC, het gesê die organisasie hoop om hul nuwe organogram te implementeer wat funksies en aktiwiteite sal afwentel na provinsies sodat inspeksies by meer fasiliteite uitgevoer kan word. “Tensy die ANC-regering in die OHSC se voorbeeld volg van afwenteling; kaders met bekwame bestuurders vervang; en seker maak dat alle korrupsie uitgeroei word, sal die NGV niks buiten ŉ gevaarlike dagdroom bly nie en die huidige staatsgesondheidstelsel sal bly agteruitgaan.”